पाकिस्तान में स्विटजरलैंड के दंपति का अपहरण  
दक्षिण पश्चिमी पाकिस्तान के अशांत बलूचिस्तान प्रांत में अज्ञात बंदूकधारियों ने स्विटजरलैंड के एक दंपति को अगवा कर लिया।
दक्षिण पश्चिमी पाकिस्तान के अशांत बलूचिस्तान प्रांत में अज्ञात बंदूकधारियों ने स्विटजरलैंड के एक दंपति को अगवा कर लिया। लोरालाइ जिले के पुलिस प्रमुख गुलाम अली लाशरी ने कहा कि अज्ञात बंदूककारियों ने इन विदेशियों के वाहन पर धावा बोला और बंदूक दिखाकर उन्हें किसी अज्ञात स्थान पर ले गए।  स्विटजरलैंड के दंपति का इस प्रांत की राजधानी क्वेटा से करीब 250 किमी दूर लोरालाइ के सिरकी जंगल क्षेत्र से शुक्रवार को अपहरण किया गया। लाशरी ने अपहरण किए गए पति-पत्नी की पहचान आलिवियर डेविड और डब्ल्यू ओमेर के रूप में की है।  इस दंपति ने अपने वाहन से शाम पौने 6 बजे लोरालाइ जिले में प्रवेश किया था और पुलिस चौकी पर खुद का स्विट्जरलैंड के पर्यटक के रूप में पंजीयन कराया। लाशरी ने कहा कि इस दंपति ने जैसे ही लोराराइ जिले के इलाके में प्रवेश किया, उनका अपहरण कर लिया गया।  स्विटजरलैंड का यह दंपति पंजाब प्रांत के डेरा खान जिले से लेरालाइ आया था। उनका वाहन लोरालाइ के किली निगाह के पास से बरामद हुआ। कानून प्रवर्तन अधिकारियों ने दंपति की तलाश के लिए खोजी अभियान शुरू कर दिया है। किसी संगठन ने अब तक अपहरण की जिम्मेदारी नहीं ली है।